বাংলাদেশের মেয়েদের অনেক ভয়, অনেক শংকা, অনেক সীমাবদ্ধতা। কারণ তার এসব অভিজ্ঞতা প্রকাশের সঙ্গে জড়িয়ে আছে তার নিজের এবং পরিবারের সম্মানের প্রশ্ন। আছে তার একা চলতে পারার সামান্য স্বাধীনতাটুকু হারিয়ে যাওয়ার সম্ভাবনা। সঙ্গে বোঝার উপর শাকের আঁটির মতো আছে নিজের অপমানের কথা, নিগৃহিত হওয়ার কথা গোপন করার শিক্ষা। এইদেশে পুরুষরা যেমন ইচ্ছা তেমন যৌন জীবন কাটানোর, নারীকে যৌন হয়রানী ও নিপীড়ন করার অবাধ স্বাধীনতা ভোগ করে। তার বিপরীতে নারীর জীবন জুড়ে কেবলই চেপে যাওয়ার, সয়ে যাওয়ার চর্চা জারি থাকে।